På en og samme dag er to forskellige personer i Nordjylland blevet sigtet for overtrædelse af brandlovgivningen, fordi de begge brugte ukrudtsbrændere, der startede en brand. Først modtog Nordjyllands Politi en anmeldelse om flammer i en garageport i på Stenholm i Nørresundby klokken 10.31. - Vi rykker ud sammen med brandvæsenet, der forholdsvis hurtigt får slukket branden, siger vagtchef hos Nordjyllands Politi Mads Hessellund. Han fortæller, at der opstod mindre alvorlige skader på garagen, og at ingen personer led overlast. Branden opstod, fordi en 36-årig mand havde benyttet en ukrudtsbrænder omkring garagen, hvor ilden fik lidt for godt fat. Sigtet for overtrædelse af brandlovgivningen Kun lige to timer senere, helt præcist klokken 12.32 modtog politiet endnu en anmeldelse, der havde nærmest samme ordlyd. Her var der brand i en fritliggende carport på Hovedvejen 35 i Tornby udenfor Hirtshals. Ligesom i Nørresundby var der sket skader på carporten, men ikke i alvorligt omfang. Også her var det en ukrudtsbrænder, der viste sig en smule for effektiv. - Begge personer er nu blevet sigtet for overtrædelse af brandlovgivningen, fordi der ikke er udvist stor nok forsigtighed i forbindelse med afbrændingerne, siger Mads Hessellund. Du kan følge med i brandfareindekset på Beredskabsstyrelsens hjemmeside .

Opsummering:
Tørt og solrigt vejr i flere uger og ukrudtsbrændere udgør en dårlig kombination. Det måtte to personer i Nordjylland sande, da der opstod brand i carport flere steder.